स्कूल में अपने भाइयों से आगे रहने वाली अर्चना को जब ग्रेजुएशन करना हुआ तो पिता ने घर के पास के डिग्री कॉलेज में नाम लिखा दिया जबकि उसके भाई महानगरों में इंजीनियरिंग और मेडिकल की पढ़ाई करने चले गये। नतीजा- भाई अपने पैरों पर खड़े हैं और वह ससुराल में पति का घर सम्हाल रही है। परमुखापेक्षी आश्रित जीवन का भाव उसके व्यक्तित्व को रोज रौंदता है। सामाजिक असुरक्षा का यह भाव असंख्य लड़कियों का जीवन खराब कर रहा है।